A Tanács 828/2004/EK rendelete

(2004. április 26.)

a Sierra Leone-ból származó atlanti kardhal (Xiphias gladius) behozatalának tilalmáról, valamint a 2093/2000/EK rendelet hatályon kívül helyezéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikkére,

tekintettel a Bizottság javaslatára,

mivel:

(1) A kimeríthető természeti erőforrások közé tartozó halászati erőforrásokat a biológiai egyensúly fenntartása és a globális élelmiszerellátás biztosítása érdekében védeni kell.

(2) Az atlanti tonhal védelmére létrehozott nemzetközi bizottság (ICCAT), melyben az Európai Közösség szerződő fél, 1995-ben az atlanti kardhalra vonatkozó védelmi program hatékonyságának biztosítása érdekében cselekvési tervet fogadott el.

(3) Az érintett állomány nem szabályozható hatékonyan az ICCAT azon szerződő felei által, amelyek halászai atlantikardhal-fogásaikat csökkenteni kötelesek, csak akkor, ha az atlanti kardhalat halászó összes nem szerződő fél együttműködik az ICCAT-tal, és betartja annak védelmi és kezelési intézkedéseit.

(4) Az ICCAT ténymegállapításait a fogásokra, a kereskedelemre és a hajók megfigyelésére vonatkozó adatokkal alátámasztva, 1998-ban olyan országokként jelölte meg Belize-t és Hondurast, valamint 2002-ben Sierra Leone-t, mint amelyek hajói a szervezet kardhalvédelmi intézkedéseinek hatékonyságát sértő módon halásznak atlanti kardhalat.

(5) A Belize-ből és Hondurasból származó atlanti kardhal behozatalát jelenleg tiltja a Belize-ből és Hondurasból származó atlanti kardhal (Thunnus thynnus) behozatalának tilalmáról szóló, 2000. szeptember 28-i 2093/2000/EK tanácsi rendelet [1].

(6) Az ICCAT Honduras esetében figyelembe vette az atlanti kardhal védelme terén történő együttműködés erősödését. 2001-ben, éves közgyűlésén az atlanti kardhalból készült összes termék esetében a szerződő felek által Hondurassal szemben alkalmazott behozatali tilalom feloldását ajánlotta.

(7) Az ICCAT Belize esetében figyelembe vette az atlanti kardhal védelme terén történő együttműködés erősödését. 2003-ban, éves közgyűlésén az atlanti kardhalból készült összes termék esetében a szerződő felek által Belize-vel szemben alkalmazott behozatali tilalmat feloldotta 2004. január 1-jétől.

(8) Az ICCAT-nak Sierra Leone-t az atlanti kardhal védelmére és kezelésére vonatkozó intézkedések betartására ösztönző próbálkozásai sikertelenek maradtak.

(9) Az ICCAT azt ajánlotta a szerződő feleknek, hogy hozzanak megfelelő intézkedéseket a Sierra Leone-ból származó, bármilyen formájú ilyen termékek behozatalának tilalmára. Ezeket az intézkedéseket azonnal fel kell oldani, amint bebizonyosodik, hogy a kérdéses országok halászati tevékenységüket összhangba hozták az ICCAT intézkedéseivel. Ezeket az intézkedéseket az ez ügyben kizárólagos hatáskörrel rendelkező Közösségnek kell végrehajtania.

(10) Ezek az intézkedések összhangban vannak a Közösség más nemzetközi megállapodások szerinti kötelezettségeivel.

(11) Az átláthatóság érdekében ezért a 2093/2000/EK rendeletet hatályon kívül kell helyezni, és helyébe e rendelet lép,

ELFOGADTA EZT A RENDELETET:

1. cikk

E rendelet alkalmazásában a "behozatal" a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet [2] 4. cikke 15. pontjának a) és b) alpontjában, valamint 16. pontjának a)–f) alpontjában említett vámeljárás.

2. cikk

(1) Az ex03019990, 03026987, ex03027000, 03037987, ex03038000, ex03041038, ex03041098, 03042087, 03049065, ex03051000, ex03052000, ex03053090, ex03054980, ex03055980 és ex03056980 KN-kód alá tartozó, Sierra Leone-ból származó atlanti kardhal (Xiphias gladius) Közösségbe történő behozatala tilos.

(2) Az ex16041991, ex16041998, és ex16042090 KN-kód alá tartozó, és az (1) bekezdésben említett atlanti kardhalból származó feldolgozott termékek behozatala tilos.

3. cikk

Ez a rendelet nem érvényes a 2. cikkben említett, Sierra Leone-ból származó termékek azon mennyiségeire, amelyek esetében az illetékes nemzeti hatóságok számára megfelelően bizonyítható, hogy e rendelet hatálybalépésének napján úton voltak a Közösség területére, és amelyek az említett napot követően legkésőbb 14 napon belül szabad forgalomba kerültek.

4. cikk

(1) A 2093/2000/EK rendelet hatályát veszti.

(2) A hatályon kívül helyezett rendeletre való hivatkozásokat e rendeletre való hivatkozásként kell értelmezni.

5. cikk

Ez a rendelet az Európai Unió Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 2004. április 26-án.

a Tanács részéről

az elnök

B. Cowen

[1] HL L 249., 2000.10.4., 3. o.

[2] HL L 302., 1992.10.19., 1. o. A legutóbb a 60/2004/EK bizottsági rendelettel (HL L 9., 2004.1.15., 8. o.) módosított rendelet.

--------------------------------------------------